
Egy fertőző gyermekbetegség alakulásának modellezése és elemzése

Kulcsszavak: ökonometria; bárányhimlő; területi epidemiológia; epidemiológia; idősorelemzés
A dolgozat célja a hazai bárányhimlős megbetegedések idősorának modellezése és elemzése olyan ökonometriai módszerekkel, amelyekkel megválaszolhatóak az alábbi kérdések:
1. A nyári szünet hatása kimutatható-e az országos idősorban?
2. A lappangási időnek megfelelő sztochasztikus hatások vannak-e jelen az országos idősorban?
3. Kimutatható-e területi alapú együttmozgás a megyékre vonatkozó idősorokban?
Az 1. és 2. kérdés megválaszolásához három megközelítést alkalmazok. Az első egy autoregresszív és mozgóátlagolású tagokat tartalmazó (ARMA) regresszió. A második megközelítés egy trigonometrikus modell autoregresszív tagokkal, amelyet nem lineáris legkisebb négyzetekkel lehet csak megbecsülni. A harmadik megközelítés egy szintén trigonometrikus függvény-formával rendelkező és autoregresszív tagokkal bövített Poisson-regresszió. A három megközelítés a szignifikáns autoregresszív tagok alapján alátámasztja azt, hogy a lappangási idő 2-3 hét. A második és harmadik megközelítés során kapott szélsőérték helyek, illetve az idő szerinti rugalmasságok azt bizonyítják, hogy a nyári szünet alatt a megbetegedések száma lecsökken - a minimum a megbetegedések számában ekkor várható.
A 3. kérdés megválaszolásához szintén három megközelítést alkalmazok: a szezonálisan differenciázott és differenciázatlan megyei idősorok alapján számított főkomponenseket, az ugyanezek alapján számított területi autokorrelációs mutatókat és területi priorokon alapuló Bayes-i VAR modelleket. A differenciázatlan idősorok alapján adódik, hogy az országban két megye csoportban együttmozog a megbetegedés szám; ezt a főkomponensek és a területi korrelációs mutatók támasztják alá. Ugyanez az együttmozgás áll a differenciázott idősorokra 2-3 megyés csoportok esetén; ezt a főkomponensek és a területi korrelációs mutatók szintén bizonyítják. A Bayes-i VAR modell esetében a szignifikáns késleltetések alapján ugyanez adódik.

